**“Hoe berei ek voor vir aanlyn assessering?”**

Baie studente voel onseker oor hoe hulle vir aanlyn assessering moet voorberei omdat dit ’n nuwe platform én ’n onbekende toets- en eksamenformaat behels.

Om jou hiermee te help, moet ons eers ’n tree terugstaan en oor die doel van assessering, hetsy aanlyn, prakties of skriftelik, besin. Die doel van assessering is vir dosente om te bepaal of hulle studente die werk verstaan wat behandel is, en hulle nuwe kennis kan toepas. Selfs al geskied die assessering aanlyn, kan jy dus dieselfde styl vrae as in ’n papiergebaseerde eksamen verwag. Hoewel die dosent moontlik ’n ander vraagstruktuur kan gebruik (dalk is daar meer meerkeusevrae, of meer kortvrae in plaas van langvrae), sal jy steeds oor dieselfde inhoud geassesseer word om jou begrip en toepassing van die kennis te toets.

Daarom is hersiening van ou vraestelle en van die soort vrae wat in lesingaantekeninge, tutoriale of praktiese sessies opgeduik het steeds ’n goeie aanduiding van wat jy in die aanlyn eksamen of toets kan verwag. Raadpleeg ook die leeruitkomste wat in jou modulehandleidings uiteengesit is. As jy hierdie uitkomste in vrae verander, kan jy reeds ’n idee vorm van hoe die inhoud dalk geassesseer sal word. Om jou hiermee te help, gaan na [die hulpbronneafdeling op ons webtuiste](http://www.sun.ac.za/afrikaans/learning-teaching/student-affairs/cscd/Pages/Resources0312-4490.aspx?TermStoreId=d4aca01e-c7ae-4dc1-b7b2-54492a41081c&TermSetId=26eeba77-1e62-4949-9459-36136fa4de9c&TermId=3fcce2db-5364-4232-84d7-98fd65e3dcd9) vir ’n lys algemene opdragwoorde wat in assesseringsvrae gebruik word.

Hier is ’n paar nuttige wenke vir **aanlyn assessering**:

* Maak seker dat jy die instruksies lees voordat jy wegspring. (Moet jy byvoorbeeld alle vrae beantwoord of net sekere afdelings, en sluit die toegelate tyd ook die elektroniese indiening van dokumente in?)
* Indien ekstra tyd vir aanlyn assesserings toegelaat word, sit van daardie tyd opsy om vir tegniese probleme voorsiening te maak.
* Dink vooruit aan dinge wat dalk ekstra tyd kan verg – soos om op en af tussen vrae en antwoorde te rol om sleutelwoorde/vrae weer te lees – en hoe om daarvoor te vergoed – soos om sleutelwoorde van die vraag in ’n notaboek langs jou neer te skryf. Waak egter daarteen om die hele vraag te probeer oorskryf – dit mors hope waardevolle tyd!
* Dink vooruit aan hoe jy dalk jou gewone manier van ’n vraestel beantwoord sal moet aanpas. Byvoorbeeld, in plaas daarvan om sleutelwoorde op ’n vraestel in kleur te merk of te onderstreep, sal jy dalk die sleutelwoorde van ’n aanlyn assessering moet neerskryf.
* Lees die vrae sorgvuldig en maak seker jy weet presies wat jy moet doen. Identifiseer vir dié doel (i) die opdragwoord (“ontleed”, “vergelyk”, “evalueer”); (ii) sleutelwoorde (wat presies moet jy ontleed/vergelyk/evalueer); en (iii) die omvang of bestek (moet jy slegs die afgelope tien jaar se nuwe ontwikkelings ontleed/vergelyk/evalueer, of alle ontwikkelings sedert die ontstaan van die teorie of konsep).

Om vir **oopboektoetse/-eksamens** voor te berei, oorweeg die volgende:

* Berei jou aantekeninge of handboek behoorlik voor (gebruik vlaggies, plaknotas, ensovoorts).
* Leer asof jy nie toegang tot enige materiaal sal hê nie. Dink aan jou aantekeninge of handboek as blote bystand, of as ’n vinnige naslaanbron vir besonderhede.

Vir enige verdere leiding of vrae, nader gerus jou dosent of kursuskoördineerder.

Sterkte met jou assesserings!